Ir-Regolament tal-Kummissjoni (KE) Nru 1756/94
tat-18 ta' Lulju 1994
li jiftaħ il-kwoti kwantitattivi ta' l-importazzjoni għal prodotti tat-tessuti fil-kategoriji 122, 123, 124, 125 B, 140 u 146 Ċ mir-Repubblika tal-Poplu taċ-Ċina u li jemenda l-Annessi IV u V tar-Regolament tal-Kunsill (KE) Nru 517/94 dwar regoli komuni għall-importazzjonijiet ta' prodotti tat-tessuti minn ċerti pajjiżi terzi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat r-Regolament tal-Kunsill (KE) Nru 517/94 tas-7 ta' Marzu 1994 dwar regoli komuni għall-importazzjonijiet ta' prodotti tat-tessuti minn pajjiżi terzi mhux koperti minn ftehim, protokolli jew arranġamenti oħra bilaterali, jew b'regoli oħra speċifiċi tal-Komunità dwar l-importazzjoni [1] , u b'mod partikolari l-Artikoli 3(3) u 3 (5) ta' dan b'rabta ma’ l-Artikolu 25(4) ta' dan,
Billi l-Artikolu 3(3) tar-Regolament (KE) Nru 517/94 jipprovdi li l-prodotti tat-tessuti mniżżla fl-Anness V li joriginaw fil-pajjiżi elenkati jistgħu jkunu impurtati biss jekk limitu kwantitattiv annwali jkun ġie ffissat skond il-proċedura xierqa kif provduta fl-Artikolu 25;
Billi saret talba lill-Kummissjoni minn sitt Stati Membri għall-introduzzjoni ta' kwoti ta' importazzjoni li jkopru prodotti fil-kategoriji 122, 123, 124, 125 B, 140 u 146 Ċ mir-Repubblika tal-Poplu taċ-Ċina biex ilaħħqu ma’ ċerti domandi tas-suq; billi l-kumitat imwaqqaf bl-Artikolu 25 qies, wara diskussjoni, li jkun xieraq fid-dawl ta' l-istat ta' l-industrija tal-Komunità li jiddeċiedi fuq 130, 5, 600, 8, 100 u 270 tunnellata rispettivament bħala l-limiti kwantitattivi annwali li għalihom importazzjoni fil-Komunità ta' prodotti f'kategoriji 122, 123, 124, 125 B, 140 u 146 C li joriginaw fir-Repubblika tal-Poplu taċ-Ċina jkunu soġġetti mid-data li fiha dan ir-Regolament jidħol fis-seħħ; billi għalhekk huwa meħtieġ li jkunu emendati l-Annessi IV u V tar-Regolament tal-Kunsill (KE) Nru 517/94 u jkun stipulat, fl-interessi ta' sigurtà legali li l-kwota tkun amministrata skond il-proċedura kif imniżżla fl-Artikolu 17 ta' l-imsemmi Regolament tal-Kunsill;
Billi dawn il-miżuri huma konformi ma’ l-opinjoni tal-Kumitat stabbilit mir-Regolament tal-Kunsill (KE) Nru 517/94,
ADOTTAT DAN IR-REGOLAMENT:
Artikolu 1
Importazzjoni fil-Komunità ta' prodotti tat-tessuti fil-kategoriji 122, 123, 124, 125 B, 140 u 146 Ċ mir-Repubblika tal-Poplu taċ-Ċina għandhom ikunu soġġetti għal limiti kwantitattivi annwali ta' 130, 5, 600, 8, 100 u 270 tunnellata rispettivament li jkunu amministrati skond il-proċedura provduta fl-Artikolu 17 ta' Regolament tal-Kunsill Nru 517/94.
Artikolu 2
L-Annessi IV u V tar-Regolament tal-Kunsill Nru 517/94 għandhom ikunu emendati kif muri fl-Anness f'dan ir-Regolament.
Artikolu 3
Dan ir-Regolament jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-18 ta' Lulju 1994.